حروف مقطعہ

حُروفِ مُقَطًّعہ، ایک یا ایک سے زیادہ ان حروف کو کہا جاتا ہے جو قرآن کریم کے 29 سوروں میں بسم اللہ الرحمن الرحیم کے بعد آیا ہے۔ ان حروف کو جداجدا پڑھا جاتا ہے جیسے "الم" جو سورہ بقرہ کی ابتدا میں آیا ہے، کو "الف، لام، میم" پڑھا جاتا ہے۔

سورہ بقرہ اور سورہ آل عمران کے علاوہ جن سوروں کی ابتدا حروف مقطعہ سے ہوئی ہے، سب کے سب مکی سورتیں ہیں۔ جن سوروں کی ابتدا میں حروف مقطعہ آیا ہے ان میں سے بعض یہ ہیں: اعراف، یونس، ہود، مریم، طہ، قصص، غافر اور قلم۔

علما اور قرآن پر تحقیق کرنے والے محققین حروف مقطعہ کے مختلف معانی اور تفاسیر بیان کرتے ہوئے ان پر مستقل کتابیں بھی تحریر کی ہیں۔ علامہ طباطبائی کے مطابق حروف مقطعہ خدا اور پیغمبر اکرمؐ کے درمیان ایک قسم کا راز ہے جس سے رسول خداؐ کے علاوہ کوئی آگاہ نہیں ہے۔ حروف مقطعہ کی یہ تفسیر امام صادقؑ سے نقل ہونے والی ایک حدیث میں بھی آیا ہے۔ اس کے علاوہ قرآن کریم کے معجزہ ہونے کی نشانی، خدا کا اسم اعظم وغیرہ بھی ان کے معانی اور تفاسیر کے عنوان سے ذکر کیا گیا ہے۔

تعارف 
حُروفِ مُقَطًّعہ ایک یا ایک سے زیادہ ان حروف کو کہا جاتا ہے جو قرآن کریم کے 29 سوروں میں بسم اللہ الرحمن الرحیم کے بعد آیا ہے۔ ان حروف کو جداجدا پڑھا جاتا ہے جیسے "الم" (الف، لام، میم) "یس" (یا، سین)، "س" (صاد) وغیرہ۔ ان حروف کو مُقَطَّعات اور فَواتحُ السُّوَر بھی کہا جاتا ہے۔

جن سوروں کی ابتدا حروف مقطعہ سے ہوئی ہے، سب کے سب مکی سورتیں ہیں سوائے سورہ بقرہ اور سورہ آل عمران کے  یہ دو سورتیں بھی مدنی زندگی کے ابتدائی ایام میں نازل ہوئی ہیں۔ کوفیوں کے اعداد و شمار کے مطابق جو امام علیؑ سے نقل ہوئی ہے، حروف مقطعہ بعض سورتوں میں ایک مستقل آیت جبکہ بعض سورتوں میں ایک آیت کا جزء ہے۔

حروف مقطعہ یہ ہیں:

معانی اور تفسیر 
علما اور قرآن پر تحقیق کرنے والے محققین نے حروف مقطعہ کے مختلف معانی اور تفاسیر بیان کرتے ہوئے ان پر مستقل کتابیں بھی تحریر کی ہیں۔ من جملہ ان کتابوں میں الحروف المقطعۃ فی القرآن تحریر عبدالجبار شرارہ، اوائل السور فی القرآن الکریم تحریر علی ناصوح طاہر اور اعجاز قرآن; حروف مقطّعہ کی عددی تحلیل تحریر رشاد خلیفہ کا نام لیا جا سکتا ہے۔ ان تمام تحقیقات کے باوجود اب بھی مسلمان دانشوروں کا ایک گروہ بعض احادیث سے استناد کرتے ہوئے اس بات کے معتقد ہیں کہ یہ حروف اسرار الہی میں سے ہیں جن کا علم خدا کے سوا کسی کو حاصل نہیں ہو سکتا اس بنا پر یہ لوگ ان کے بارے میں اظہار نظر کرنے سے پرہیز کرتے ہیں۔

لیکن بعض علما نے ان حروف کے لیے مختلف معانی اور تفاسیر بیان کی ہیں جن میں: خدا اور پیغمبر اکرمؐ کے درمیان راز، قرآن کریم کے متشابہات، سورتوں کا نام، حروف قسم، قرآن کے معجزہ ہونے کی نشانی، خدا کا اسم اعظم اور ادات تنبیہ وغیرہ ان کے معانی کے طور پر ذکر کیے گئے ہیں۔ ابن حجر عسقلانی کہتے ہیں کہ چونکہ ان حروف کے بارے میں صحابہ نے پیغمبر اکرمؐ سے کوئی سوال وغیرہ پوچھے جانے کی کوئی تفصیل سامنے نہیں آئی اس سے معلوم ہوتا ہے کہ ان کے لیے حروف مقطعہ کے معانی اور مفاہیم قابل درک اور شناختہ شدہ تھا۔ لیکن علامہ طباطبائی مذکورہ معانی کو معتبر نہیں سمجھتے کیونکہ مذکورہ معانی پر کوئی محکم دلائل موجود نہیں بلکہ صرف احتمالات کے سوا کچھ نہیں ہے۔

 اسرار الہی: علامہ طباطبایی اور سید محمود طالقانی سمیت بعض علما حروف مقطعہ کو خدا اور پیغمبر کے درمیان ایک راز سمجھتے ہیں جس سے خدا اور پیغمبر کے علاوہ کوئی آگاہ نہیں ہو سکتے ہیں۔ اس نظریہ کو امام جعفر صادقؑ کی طرف بھی نسبت دی گئی ہے۔
 متشابہات قرآن کریم: اہل سنت میں سے فخر رازی اور سیوطی اس بات کے معتقد ہیں کہ حروف مقطعہ قرآن کریم کے متشابہات میں سے ہیں جن کی حقیقت سے متعلق صرف خدا ہی جانتا ہے۔ بعض شیعہ محدثین کے توسط سے نقل ہونے والی احادیث بھی اس نظریے کی تائید کرتی ہیں۔
 سورتوں کا نام: شیخ طوسی، طبرسی اور سیوطی کا نظریہ ہے کہ حروف مقطعہ سورتوں کے ناموں میں سے ہیں اور ہر سورہ کا عنوان وہی حروف ہیں جو ان سورتوں کی ابتدا میں آیا ہے۔ شیخ طوسی اور طبرسی اس قول کو حروف مقطعہ کی تفسیر میں بہترین نظریہ قرار دیتے ہیں۔ اس قول کو زید بن اسلم کی طرف نسبت دی گئی ہے۔ اسی طرح خلیل بن احمد اور سیبویہ بھی اسی قول کو قبول کرتے ہیں۔
 حروف قسم: ابن عباس اور عِکرمہ حروف مقطعہ کو حروف قسم مانتے ہوئے اس بات کے معتقد ہیں کہ خداوندعالم نے ان حروف کے ذریعے جو خدا کے اسماء حسنی میں سے ہیں، قسم کھایا ہے۔ سیوطی اس قول کی توجیہ اور تأیید میں امام علیؑ سے نقل ہونے والی ایک حدیث سے استناد کرتے ہوئے کہتے ہیں: "یا کہیعص اغفرلی"۔
 اعجاز قرآن کی نشانی: حروف مقطعہ کی تفسیر کے سلسلے میں سب سے قدیم اور مشہور نظریات میں سے ایک یہ ہے کہ خدا نے قرآن کی 29 سورتوں کو ان حروف کے ذریعے آغاز فرمایا تاکہ زبان عربی کے ماہرین یہ جان لیں کہ یہ قرآن انہی حروف پر مشتمل ہے جن کے ذریعے وہ لوگ ایک دوسرے سے گفتگو کرتے ہیں اب اگر یہ لوگ قرآن کے معجزہ ہونے کا انکار کرتے ہیں تو وہ خود بھی انہی حروف سے اس قرآن کی طرح کوئی کتاب لکھ دیں۔ یہ نظریہ بعض شیعہ منابع میں بھی آیا ہے۔ اہل سنت عالم دین سید قطب نے فقط اسی قول کو شایستہ قرار دیا ہے۔
 اسم اعظم: ابن مسعود اور ابن عباسجو صدر اسلام کے مشہور مفسرین میں سے ہیں، کہتے ہیں کہ یہ حروف خدا کے اسم اعظم ہیں۔ اسی طرح سعید بن جُبَیر بھی معتقد تھے کہ حروف مقطعہ خدا کے اسماء میں سے ہیں جو جداگانہ طور پر لکھا گیا ہے۔ یہ نظریہ ائمہ معصومین سے منسوب بعض متون میں بھی دیکھا جا سکتا ہے۔
 ادات تنبیہ: بعض علما کے مطابق حروف مقطعہ میں سے ہر ایک ادات تنبیہ (اَلا، اَما، و ہان کی طرح) ہیں؛ اس حوالے سے کہا جاتا ہے کہ چونکہ مشرکین قرآن سے اِعراض کرنے کے لیے اس کی تلاوت کے دوران شور شرابہ کر کے اسے لوگوں کے کانوں تک پہنچنے سے روکنا چاہتے تھے، ایسی صورت حال میں خدا بعض سورتوں کو حروف مقطعہ کے ساتھ آغاز فرمایا تاکہ اس طرح مشرکین کو ساکت رہنے پر مجبور کیا جا سکے اور اسے کے ذریعے ان کی توجہ مبزول کیا جا سکے۔ اس سوال کا جواب میں کہ کیوں خدا نے مشہور ادات تنبیہ کا استعمال نہیں کیا؟‌، کہا جاتا ہے کہ قرآن ایک ایسا کلام ہے جو عام انسانوں کے کلام کی طرح نہیں ہے اس بنا پر بعض نامتعارف ادوات تنبیہِ سے آغاز کیا گیا تاکہ اس طرح دوسرے کلاموں سے زیادہ فصاحت و بلاغت کا حامل ہو اور زیادہ موثر واقع ہو۔
 عددی تفسیر: مفسرین کا ایک گروہ ان حروف کو ایسے اسرار و رموز قرار دیتے ہیں جو عربی حروف کے عددی اقدار "عَدُّ اَبی جاد‌" یا "حساب جُمَل" کے معانی پر مشتمل ہیں۔ یہ گروہ یہودیوں سے متاثر ہیں جو حروف مقطعہ کی عددی تفسیر کے ذریعے حکومتوں کے عروج و زوال، بعض اقوام کی زندگی اور سرداری کی مدت خاص کر مسلمانوں کے دوام اور بقا کی مدت کی پیشن گوئی کرتے تھے۔ ابن حجر عسقلانی ان تأویلوں کے بطلان کو ثابت کرنے کے لیے ابن عباس کے نظریے پر تکیہ کرتے ہوئے کہتے کہ ابن عباس نے "عدّ ابی جاد" سے منع کیا ہے اور اسے سحر و جادو کے زمرے میں قرار دیا ہے جس کی شریعت میں کوئی حیثیت نہیں ہے۔

حوالہ جات

مآخذ 
 آلوسی، محمود بن عبد اللہ، روح المعانی، مصر، ادارۃ الطباعۃ المنیریۃ، بی‌تا.
 التفسیر المنسوب الی الامام ابی محمد الحسن بن علی العسکری علیہم السلام، قم، مدرسۃ الامام المہدی(ع)، 1409ق.
 سید قطب، ابراہیم حسین، فی ظلال القرآن، بیروت، 1386ق/1967م.
 سیوطی، عبدالرحمان بن ابی بکر، الإتقان فی علوم القرآن، تحقیق محمد ابوالفضل ابراہیم، قاہرہ، 1967م.
 سیوطی، عبدالرحمان بن ابی بکر، الدر المنثور، بیروت، دار الفکر، بی‌تا.
 شاطبی، قاسم بن فیرہ، منظومۃ ناظمۃ الزُّہر فی عَدِّآی السُّوَر، تحقیق اشرف محمد فؤاد طلعت، مصر، اسماعیلیہ، 1427ق/2006م.
 شلتوت، محمود، تفسیر القرآن الکریم، تہران، 1379ش.
 طالقانی، محمود، پرتوی از قرآن، تہران، 1345ش.
 طباطبائی، محمدحسین، المیزان فی تفسیر القرآن، بیروت، 1390-1394ق/1971-1974م.
 طبرسی،‌ فضل بن حسن، مجمع البیان فی تفسیر القرآن، تحقیق ہاشم رسولی محلاتی و فضل‌اللہ یزدی طباطبائی، بیروت، 1408ق/1988م.
 طبری، محمد بن جریر، تفسیر الطبری: جامع البیان عن تأویل آی القرآن، تحقیق محمود محمد شاکر و احمد محمد شاکر، قاہرہ، مکتبۃ ابن تیمیۃ، بی‌تا.
 سخاوی، علي بن محمد، جمال القراء وكمال الإقراء، تحقيق: عبد الحق عبد الدايم سيف القاضي، بيروت، مؤسسۃ الكتب الثقافيۃ، 1419 ق.
 شیخ ‌طوسی، محمد بن حسن، التبیان فی تفسیر القرآن، تحقیق احمد حبیب قصیر عاملی، بیروت، بی‌تا.
 ‌ فخر رازی، محمد بن عمر، التفسیر الکبیر، قاہرہ، بی‌تا.
 فیض کاشانی، محمد بن شاہ مرتضی، تفسیر الصافی، تحقیق حسین اعلمی، تہران، 1416ق.
 علامہ مجلسی، محمدباقر، بحار الأنوار، تحقیق سید ابراہیم میانجی و محمدباقر بہبودی، بیروت، 1403ق/1983م.

تقسیمات قرآن
قرآن